Klokoč (prírodná rezervácia)

Klokoč je prírodná rezervácia v pohorí Malé Karpaty v katastrálnom území obcí Lošonec a Plavecké Podhradie v okrese Trnava a okrese Malacky. Svojím charakterom je hrebeň vďaka vulkanickému pôvodu a výrazným porastom divozelu úplne odlišný od okolitých vrchov. Vrchol Klokoča (neďaleko turistickej trasy) označuje drevený kríž, do ktorého sú pozabíjané klince rôznych veľkostí. Na vrchole je umiestnená vrcholová kniha. Z vrcholu i celého hrebeňa sú krásne výhľady na hrebene Malých Karpát – najmä v JV smere. Na Klokoč vedú viaceré značkované turistické chodníky. Prírodná rezervácia Od roku 1996 chránená lokalita vzácneho hrebeňového komplexu v Homoľských Karpatoch s druhovo bohatou faunou a flórou na bázických vulkanických horninách (melafýroch). Mikrorelief územia je ovplyvnený početnými mraveniskami. Zo vzácnych druhov rastlín je nápadný výskyt Divozeľa úhľadného (Verbascum speciosum SCHRAD.). Prírodná rezervácia s rozlohou 21,59 ha je v správe štátnej ochrany prírody Malé Karpaty. Na území rezervácie platí 5. stupeň ochrany. Je súčasťou CHKO Malé Karpaty. Ochranné pásmo nebolo určené. Predmetom ochrany sú: Zachovalé časti prírody Malých Karpát, ojedinelý hrebeňový komplex hôľneho charakteru s druhovo bohatou faunou a flórou. Referencie Pozri aj Klokoč (vrch v Malých Karpatoch) Iné projekty Commons ponúka multimediálne súbory na tému Klokoč (prírodná rezervácia) Externé odkazy Klokoč v Zozname osobitne chránených častí prírody SR Poloha na mape